b'\n_START_ARTICLE_\nPfalzgrevskapet ved Rhinen\n_START_SECTION_\nMiddelalder\n_START_PARAGRAPH_\nRundt \xc3\xa5r 1085, ved Herman II av Lothringens d\xc3\xb8d, reduseres det tidligere palatinatet i Lorraine til et par territorier rundt i Rhinland, samt byene K\xc3\xb6ln og Bonn langs Rhinens vestre elvebredd. I 1156 fikk Konrad av Hohenstaufen tittelen pfalzgreve av sin halvbror keiser Fredrik I Barbarossa og fikk samtidig tildelt omfattende lensomr\xc3\xa5der s\xc3\xb8rover langs Rhinen som hadde blitt innlemmet i riket av tidligere Hohenstaufen-keisere. Tittelen pfalzgreve ble dernest arvet av det regjerende fyrstehusets medlemmer, og Pfalzgrevskapet ved Rhinen ble s\xc3\xa5ledes etablert som et arvgrevskap. Konrads stemmerett ved kongevalg ble ogs\xc3\xa5 arvet av hans etterf\xc3\xb8lgere._NEWLINE_Ved Konrads d\xc3\xb8d i 1195, tilfalt de pfalziske omr\xc3\xa5dene fyrstehuset Welf. I 1214 d\xc3\xb8de imidlertid Welf-husets andre pfalzgreve uten arvinger, og pfalzgrevskapet ble gitt av keiser Fredrik II til huset Wittelsbach fra hertugd\xc3\xb8mmet Bayern. Fra 1255 ble Wittelsbach-huset delt i to grener med sine respektive maktseter i Pfalzomr\xc3\xa5dene og de bayerske omr\xc3\xa5dene. Denne splittelsen ledet til rivninger om hvilken av Wittelbach-grenene som skulle sitte p\xc3\xa5 kurfyrsteembetet, alts\xc3\xa5 stemmerett ved kongevalg. Dette ble l\xc3\xb8st i 1329 ved Paviatraktaten p\xc3\xa5 keiser Ludvig IVs initiativ, og det ble bestemt at stemmeretten skulle veksle mellom de to grenene, men ogs\xc3\xa5 at Pfalzgrevskapet ved Rhinen skule f\xc3\xa5 tildelt markgrevskapet Nordgau i det nordlige Bayern. Dette omr\xc3\xa5det ble senere omd\xc3\xb8pt til Oberpfalz. Da den gyldne bulle ble utstedt i 1356, fikk Wittelsbach-grenen i Pfalz ekskulsiv stemmerett og enerett p\xc3\xa5 kurfyrsteembetet. Pfalzgrevskapet ved Rhinen ble som f\xc3\xb8lge av dette kalt Kurpfalz. Denne l\xc3\xb8sningen f\xc3\xb8rte til et vedvarende konfliktfylt forhold mellom de to Wittelsbach-grenene. I ettertiden ekspanderte pfalzgrevskapet ved Rhinen sine grenser betydelig._NEWLINE_I 1410 d\xc3\xb8de pfalzgrev Ruprecht III, som ogs\xc3\xa5 var tysk konge. Pfalz ble deretter delt p\xc3\xa5 fire Wittelsbach-br\xc3\xb8dre i Kurpfalz, Oberpfalz, Pfalz-Simmern-Zweibr\xc3\xbccken og Pfalz-Mossbach. Oberpfalz mistet sin herskerlinje allerede i 1448 med Kristoffer av Bayern, men dette omr\xc3\xa5det hadde da allerede falt tilbake til greven i Kurpfalz. Pfalz-Simmern-Zweibr\xc3\xbccken ble imidlertid delt i ytterligere to herskerlinjer under Wittelsbach-huset i 1459: Pfalz-Zweibr\xc3\xbccken og Pfalz-Simmern. Herskerlinjen i Pfalz-Mossbach d\xc3\xb8de ut i 1499, og da linjen ogs\xc3\xa5 d\xc3\xb8de ut i Kurpfalz, tilfalt kurfyrsteembetet herskeren i Pfalz-Simmern.\n_START_SECTION_\nTidlig moderne tid\n_START_PARAGRAPH_\nReformasjonen gjorde seg tidlig gjeldene i Kurpfalz. Kurfyrst Fredrik V av Pfalz, som i 1619 ogs\xc3\xa5 ble konge i B\xc3\xb6hmen, mistet sine besittelser og kurfyrsteembete etter \xc3\xa5 ha tapt Slaget p\xc3\xa5 Det hvite berg. Han fikk dem imidlertid tilbake ved Freden i Westfalen i 1648. Hans herskerlinje i Pfalz-Simmern d\xc3\xb8de ut i 1685, og kurfyrsteembetet ble gitt til herskeren i Pfalz-Neuburg, en undergren av tidligere nevnte Pfalz-Zweibr\xc3\xbccken. I den forbindelse ble det hevdet arverett til kurfyrsted\xc3\xb8mmet fra fransk side, hvilket resulterte i Ni\xc3\xa5rskrigen, ogs\xc3\xa5 kalt den pfalziske arvef\xc3\xb8lgekrig._NEWLINE_Herskerlinjen i Pfalz-Neuburg d\xc3\xb8de ut i 1742, hvorp\xc3\xa5 kurfyrsteembetet gikk til linjen i Pfalz-Sulzbach. Karl Theodor i denne herskerlinjen ble ogs\xc3\xa5 kurfyrste av Bayern i 1777. Da han d\xc3\xb8de i 1799, var Pfalz-Zweibr\xc3\xbccken-Birkenfeld den eneste gjenv\xc3\xa6rende linjen, og dens overhode Maximilian I av Bayern ble s\xc3\xa5ledes herre over hele Wittelsbach-husets besittelser._NEWLINE_Ved Lun\xc3\xa9villetraktaten i 1801 ble Maximilian tvunget til \xc3\xa5 avst\xc3\xa5 Kurpfalz vest for Rhinen til Frankrike, og under de p\xc3\xa5f\xc3\xb8lgende \xc3\xa5rene m\xc3\xa5tte han ogs\xc3\xa5 avst\xc3\xa5 de \xc3\xb8stlige omr\xc3\xa5dene til Baden, Hessen-Darmstadt og Nassau. Ved reorganiseringen av Tyskland i 1815 ble bare deler av de gamle omr\xc3\xa5dene returnert til Kongeriket Bayern, og ble en av dets provinser.'